Fimm ára bjargaði smábarni í nístingskulda Þorpið Venetie í Alaska er á afskekktum stað þar sem miklar sveiflur eru í veðurfari og frostið getur orðið lífshættulegt . Ljósmynd / Twitter Fimm ára barn , sem var skilið eitt eftir með 18 mánaða gömlu ungbarni í húsi í afskekktri byggð í Alaska-ríki í Bandaríkjunum , bar ungbarnið í nístingskulda rúmlega 1,5 km leið til nágranna eftir að húsið sem börnin dvöldu í varð rafmagnslaust . Bæði börn hlutu kalsár meðan á göngunni stóð enda var frostið á köflum 35 stig . Þetta kom fram í tilkynningu fylkislögreglunnar í Alaska sem send var út á föstudag en atvikið átti sér stað á þriðjudaginn í síðustu viku . Global News , CNN , Fox News og fleiri erlendir fjölmiðlar greindu frá málinu . Þrekvirki fimm ára barnsins , sem einungis var klætt í sokka og léttan klæðnað , átti sér stað í þorpinu Venetie í Alaska sem er afar afskekkt . Svo afskekkt í raun að lögreglumenn , sem svöruðu kalli nágrannans um að koma á vettvang eftir að barnið bankaði upp á , þurftu að taka flugvél á staðinn . Í þorpinu búa 175 manns og er það um 250 km norðan við Fairbanks í Alaska . Konan sem skildi við börnin tvö , Julie Peter , hefur verið handtekin vegna gruns um að hafa stofnað velferð barnanna í hættu . Enn er óljóst hversu lengi börnin dvöldu á heimilinu án umsjónar eða hvernig Peter tengist börnunum .